6 में से 3 सीटें कांग्रेस जीती, 28 साल बाद BJP महाराष्ट्र की कस्बापेठ सीट हारी
West Bengal Tamil Nadu Jharkhand Arunachal Bypoll Result Update नॉर्थ ईस्ट के 3 राज्यों के विधानसभा चुनावों के अलावा आज 5 राज्यों में हुए उपचुनावों की काउंटिंग भी चल रही है। इन 5 राज्यों में पश्चिम बंगाल, महाराष्ट्र, तमिलनाडु, झारखंड शामिल
पांच राज्यों में 6 सीटों पर हुए उपचुनावों के नतीजे गुरुवार को घोषित कर दिए गए। कांग्रेस ने 3 सीटें जीती हैं। वहीं भाजपा को दो सीटें मिली हैं। एक सीट पर भाजपा- AJSU कैंडिडेट की जीत हुई है।
महाराष्ट्र में दो सीटों पर उपचुनाव हुए। कस्बापेठ सीट पर कांग्रेस ने जीत हासिल की है। इस सीट पर 1995 से BJP ही काबिज थी। यानी 28 साल बाद भाजपा को यहां हार मिली है। चिंचवाड़ सीट पर भाजपा की जीत हुई है। इसके अलावा कांग्रेस ने तमिलनाडु की ईरोड और पश्चिम बंगाल की सागरदीघी सीटें जीती हैं। झारखंड की रामगढ़ सीट पर भाजपा- AJSU कैंडिडेट को जीत मिली है। अरुणाचल प्रदेश में BJP की त्सेरिंग ल्हामू निर्विरोध विधायक चुनी गई हैं।
महाराष्ट्र: चिंचवाड़ में BJP जीती, कस्बापेठ में कांग्रेस के रवींद्र की जीत
महाराष्ट्र में कस्बापेठ सीट पर कांग्रेस के रवींद्र धंगेकर ने 10915 वोटों से जीत दर्ज की है। यहां 1995 के बाद से भाजपा ही काबिज रही है। इस बार यहां हेमंत नारायण रसाने ने BJP की तरफ से चुनाव लड़ा। उन्हें कुल 62,244 वोट मिले।
महाराष्ट्र की ही चिंचवाड़ सीट बीजेपी की अश्विनी जगताप ने 36070 वोटों से जीत ली है। यहां उनका मुकाबला NCP के विट्‌ठल उर्फ नाना काटे से था। चिंचवाड़, कस्बापेठ सीटों पर 26 फरवरी को वोटिंग हुई थी। भाजपा के विधायकों मुक्ता तिलक (कस्बा पेठ) और लक्ष्मण जगताप (चिंचवाड़) के निधन के कारण इन सीटों पर चुनाव जरूरी हो गया था।
झारखंड: रामगढ़ सीट पर भाजपा-AJSU की सुनीता चौधरी 21970 वोटों से जीतीं
झारखंड की रामगढ़ सीट पर भाजपा-AJSU ने सुनीता चौधरी को कैंडिडेट बनाया था। कांग्रेस ने बजरंग महतो को टिकट दी थी। सुनीता ने बजरंग पर 21970 वोटों से जीत दर्ज की है। कांग्रेस की ममता देवी पर आपराधिक मामला दर्ज होने के कारण वे डिस्क्वॉलिफाई हो गईं। इसके बाद से यह सीट खाली पड़ी थी। बजरंग ममता देवी के पति हैं। पढ़ें पूरी खबर...
पश्चिम बंगाल की सागरदीघी सीट पर कांग्रेस के बेरॉन बिस्वास 22986 वोटों से जीते
पश्चिम बंगाल की सागरदीघी सीट परा कांग्रेस के बेरॉन बिस्वास ने 22986 वोटों से जीत दर्ज की है। यहां TMC के देबाशीष बैनर्जी, BJP के दिलीप साहा और विपक्ष समर्थित कांग्रेस के बेरॉन बिस्वास के बीच टक्कर थी। 2021 में कांग्रेस को बंगाल में एक भी सीट पर जीत नहीं मिली थी। इसलिए सागरदीघी सीट पर जीत को कांग्रेस की वापसी माना जा रहा है। TMC के तीन बार के विधायक रहे सुब्रता साहा के दिसंबर 2022 में निधन के बाद से यह सीट खाली हो गई थी।
तमिलनाडु: ईरोड सीट पर कांग्रेस के एलंगोवन 66,397 वोटों से जीते
तमिलनाडु की ईरोड सीट पर हुए उपचुनाव में कांग्रेस ने इ‌वीकेएस एलंगोवन को मैदान में उतरा था। एलंगोवन ने AIADMK के एस थेनारासु को 66,397 वोटों से हरा दिया। यहां करीब 77 कैंडिडेट्स मुकाबले में थे।
अरुणाचल प्रदेश: BJP की त्सेरिंग ल्हामू निर्विरोध जीतीं
अरुणाचल प्रदेश में तवांग जिले की लुमला सीट BJP के जम्बे ताशी की मौत के बाद से खाली थी। इसके बाद BJP ने यहां जम्बे ताशी की पत्नी त्सेरिंग ल्हामू को अपना कैंडिडेट बनाया था। किसी और उम्मीदवार के न होने के कारण BJP इस सीट पर निर्विरोध जीत गई।